Райнер Мария Рилке
Виж
барбарисът…

Превод от немски: Стоян Бакърджиев, 1979

chitanka.info

Виж — барбарисът[1] вече ален зрее

и астри лъхат вехнещ аромат.

Човек наесен щом не е богат,

ще чака, без съдбата да владее.

А гледащият будно в този миг

с тълпа от пъстри образи в душата,

които чакат нощи без светлик,

за да възникнат бавно тъмнината

на чувствата му, вече е старик.

И ден пред него не блести,

лъжа е и най-плахият копнеж.

Ти също, Боже! Като камък ти

към дъното неспирно го влечеш.

1901

[1] Барбарис — кисел трън (Berberis vulgaris). ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.